
Gjykata Kushtetuese e Republikës së Shqipërisë, e përbërë nga :
Rustem Gjata, 		Kryetar i Gjykatës Kushtetuese
Hilmi Dakli, 		Anëtari		““
Manol Konomi, 	Anëtari		““
Franc Jakova,		Anëtari		““
Zija Vuci, 		Anëtar i	““
Alfred Karamuço, 	Anëtari		““
Veli Budo, 		Anëtari		““

me sekretare Drita Filto, në datën 28.2.1996, 6.3.1996, mori në shqyrtim në seancë gjyqësore me dyer të hapura çështjen Nr. 7 Akti, që u përket :
KËrkuesve:1.KOMITETI KOMBETAR I ORGANIZATES SE VETERANEVE TE LUFTES ANTIFASHISTE NACIONALÇLIRIMTARE, i përfaqësuar nga zv/kryetari, Adnan Qatipi dhe anëtari i kryesisë, Sul Domi.
2. KESHILLI I  PERGJITHSHEM I ORGANIZATES SE  BASHKUAR TE VETERANEVE TE LUFTES, i përfaqësuar nga Islam Blushi.
SUBJEKT I INTERESUAR : KESHILLI I MINISTRAVE, në mungesë.

  O B J E K T I:

Rishikimin e Vendimeve të Këshillit të Ministrave nr.245, datë 22.05.1995 dhe nr.581, datë 25.10.1995, pasi vinë në kundërshtim me nenin 8 të Ligjit nr.7874, datë 17.11.1994 “Për Statusin e Veteranit të Luftës kundër Pushtuesve Nazifashistë të Popullit Shqiptar”.

GJYKATA KUSHTETUESE, pasi dëgjoi relacionin përkatës,

V E R E N :

Në paragrafin e fundit të nenit 8 të Ligjit nr.7874, datë 17.11.1994 “Për Statusin e Veteranit të Luftës kundër Pushtuesve Nazifashistë të Popullit Shqiptar”, është parashikuar se masa e shpërblimit  të veteranëve do të ndryshohet në varësi nga indeksi i çmimeve dhe inflacionit. Kërkuesit kanë parashtruar që të detyrohet Këshilli i Ministrave të zbatojë dispozitën e mësipërme.
Gjatë shqyrtimit të çështjes Gjykata ka konstatuar se pas daljes së Vendimit nr.190, datë 03.05.1995 që ka caktuar masën e shpërblimit të veteranëve, janë bërë 
rritje të pagave të personave që janë në marrëdhënie pune me shtetin si dhe të  pensioneve, përkatësisht me Vendimet nr.581, 582 e 587; datë 25.10.1995 të Këshillit të Ministrave.
Nga sqarimi i dhënë nga Këshilli i Ministrave me shkresën nr.1961, datë 09.04.1996 si dhe nga shpjegimet e specialistëve të Ministrisë së Financave dhe  të 
Ministrisë së Punës, Emigracionit, Përkrahjes Sociale dhe ish-të Përndjekurve Politikë, ka dalë se në rritjen e pagave dhe pensioneve, midis të tjerave është marrë parasysh në një masë të caktuar edhe indeksi i çmimeve dhe inflacionit. 
Gjykata konstaton se deri më sot nuk ka dalë ndonjë Vendim i Këshillit të Ministrave për të vënë në zbatim paragrafin e fundit të nenit 8 të Ligjit “Mbi Statusin e Veteranit të Luftës”, lidhur me indeksimin e shpërblimit, edhe pse dispozita ligjore ka hyrë në fuqi që në 1 Dhjetor 1994.
Në këto kushte është detyrë ligjore e Këshillit të Ministrave që sa herë indekson pagat e pensionet për efekt rritje çmimesh e inflacioni, të indeksojë, shpërblimin e veteranëve, në zbatim të nenit 8, paragrafi i fundit të Ligjit nr.7874, datë 17.11.1994.

PER KETO ARSYE:

Gjykata Kushtetuese e Republikës së Shqipërisë, në bazë të nenit 24 të Ligjit Nr.7561, datë 29.04.1992 “Për disa ndryshime e plotësime në Ligjin Nr.7491, datë 29.4.1991 “Për dispozitat kryesore kushtetuese”, me unanimitet,

V E N D O S I :

Detyrimin e Këshillit të Ministrave të zbatojë kërkesat e nenit 8 paragrafi i fundit të Ligjit Nr.7874, datë 17.11.1994 “Për Statusin e Veteranit të Luftës kundër Pushtuesve Nazifashistë të Popullit Shqiptar”, lidhur me indeksimin e shpërblimit siç është zbatuar për pagat dhe pensionet.
Ky vendim është përfundimtar, i formës së prerë dhe hyn në fuqi menjëherë.
U shpall sot në Tiranë, më 26.04.1996




